**Kantega** er et 100% ansatteid norsk IT-selskap som ble etablert i 2003 da de ansatte overtok virksomheten i den norske delen av det svenske Mogul-konsernet. Digital-ID selskapet Signicat ble etablert som et spin-off fra Kantega i 2007, og var majoritetseid av de daværende Kantega-aksjonærene. I 2018 ble et nytt spin-off selskap etablert, Kantega SSO. 

Kantega har kontorer i Oslo, Trondheim og Bergen. Selskapet er kjent for sin satsing på arbeidsmiljø. Kantega ble kåret til Norges mest familievennlige bedrift i 2008 av Norske Kvinners Sanitetsforening. 
Bedriften også kåret til en av Europas 100 beste arbeidsplasser av Financial Times i 2007, 2008 og 2010.

Kantega var en pioner på utvikling av sikre portaler basert på tjenesteorientert arkitektur. Selskapet leverer konsulenttjenester og IT-løsninger til store virksomheter i Skandinavia. Selskapet lagde blant annet den sikre integrasjonsarkitekturen for statens innbyggerportal MinSide og for pensjonsportalen Norsk Pensjon.

Kantega var en pioner innen eID i Norden, og jobbet siden tidlig på 2000-tallet med å integrere PKI-løsninger (blant annet BankID og BuyPass) med portaler og nettbanker til norske virksomheter. Det første multi-ID-produktet var Kantega Secure Core.

I 2005 videreutviklet Kantega tilbudet innen digital ID, og etablerte den første SaaS-tjenesten som tilbød elektronisk signatur og sikker innlogging med ulike typer  eID i nettskyen. Kantega organiserte satsingen som et datterselskap under navnet Kantega Secure Identity. Dette selskapet tilbød elektronisk signatur og sikker innlogging som nettbaserte tjenester.

Etter at Kantega Secure Identity hadde blitt den første leverandøren av sikkerhetsportaltjenester som dekket alle digitale ID-løsninger i Norden, ble selskapet i 2007 skilt ut som selvstendig spin-off-selskap under navnet Signicat. I 2008 gikk investeringsselskapet Viking Venture inn på eiersiden i spin-off-selskapet Signicat med 10 millioner kroner , og i 2019 ble Signicat solgt til Nordic Capital og Viking Venture. 

Kantega deltar i flere internasjonale standardiseringsinitiativ. Selskapet er eneste medlem av SOA-standardiseringsorganisasjonen WS-I (siden 2002), og i 2005 ble Kantega den første norske medlemsbedriften i Liberty Alliance.

Kantegas suksess som ansatteid bedrift medvirket til at SV løftet fram ansatteierskap som en valgkampsak i 2009-valget. Etter valget ble det tatt inn et punkt i regjeringserklæringen til den tredje Stoltenberg-regjeringen om at «Regjeringen vil bidra til økt eierskap basert på samvirke og bedrifter eiet av de ansatte.»

Referanser
----------

1. ↑  Dagens IT: It-konkurs ble pengemaskin
2. ↑  NHO: Norges mest familievennlige bedrift: Kantega Arkivert 17. juni 2009 hos Wayback Machine.
3. ↑  Adresseavisen: Har Norges beste arbeidsmiljø[*død lenke*]
4. ↑  Digi: Kantega blant Europas beste arbeidsplasser[*død lenke*]
5. ↑  Asker og Bærum Budstikke: Skal lage min og din side Arkivert 17. juni 2009 hos Wayback Machine.
6. ↑  Computerworld: Kantega skal bygge pensjonsportal Arkivert 28. april 2007 hos Wayback Machine.
7. ↑  Dagens Perspektiv: Kantega satser på digital ID
8. ↑  Digi: Klar med Norges første sikkerhetsportal[*død lenke*]
9. ↑  Asker og Bærum Budstikke: Fornebu-selskap skal erobre Europa[*død lenke*]
10. ↑  Digi: Norsk IT-selskap får penger til å stoppe ID-tyveri[*død lenke*]
11. ↑  Dn: Tekno trøndere verdsettes til milliardbeløp
12. ↑  Digi: Retningslinjer for sikre webtjenester på høring[*død lenke*]
13. ↑  Digi:
Vil rydde opp i norske ID-systemer[*død lenke*]
14. ↑  DN: Kamp for ansatteide bedrifter
15. ↑  Regjeringen.no: Soria Moria 2 - Regjeringsplattformen for Stoltenberg III

Eksterne lenker
---------------

* Offisielt nettsted Rediger på Wikidata

* (en) Kantega AS – kategori av bilder, video eller lyd på Commons Rediger på Wikidata
* Kantega AS
* Signicat AS

|  |  |
| --- | --- |
| Oppslagsverk/autoritetsdata | VIAF **·** Brønnøysundregistrene
 |